กรมฝนหลวงฯ สำรวจพื้นที่การเกษตรจังหวัดยโสธร เร่งทำฝนช่วยเหลือเต็มที่
นายสุรสีห์ กิตติมณฑล อธิบดีกรมฝนหลวงและการบินเกษตร พร้อมด้วยนายแทนไทร์ พลหาญ ผู้อำนวยการศูนย์ปฏิบัติการฝนหลวงภาคตะวันออกเฉียงเหนือตอนล่าง จังหวัดบุรีรัมย์ และเจ้าหน้าที่  ติดตามสำรวจพื้นที่การเกษตร ณ บ้านเหล่าฝ้าย ตำบลลุมพุก อำเภอคำเขื่อนเก้ว จังหวัดยโสธร โดยมีนายประมวล เจนร่วมจิต อาสาสมัครฝนหลวงดีเด่นภาคตะวันออกเฉียงเหนือตอนล่าง ประจำปี 2563 นายสายันต์ ผันกลาง อาสาสมัครฝนหลวงและเกษตรกรในพื้นที่ ให้ข้อมูลและความต้องการน้ำฝนในพื้นที่ โดยพื้นที่ดังกล่าวเป็นพื้นที่ปลูกข้าวหอมมะลิอินทรีย์ที่มีชื่อเสียงของประเทศไทย และหลังจากที่มีการเก็บเกี่ยวข้าวหอมมะลิอินทรีย์เสร็จแล้วนั้น พี่น้องเกษตรกรในพื้นที่จะทำการเพาะปลูกแตงโมอินทรีย์ ซึ่งเป็นการปลูกพืชหลังทำนาเสร็จ อย่างไรก็ตาม พื้นที่ดังกล่าวอยู่นอกเขตชลประทาน จึงมีความจำเป็นที่จะต้องอาศัยน้ำฝนเพื่อทำการเกษตรเป็นหลัก โดยเฉพาะในช่วงฤดูของการปลูกข้าวเกษตรกรในพื้นที่ กล่าวว่า ในช่วงฤดูการทำนาของทุกๆ ปี พื้นที่แห่งนี้ยังคงประสบปัญหาภาวะฝนทิ้งช่วงอย่างต่อเนื่อง จึงได้มีการวางแผนการทำนา ในปี 2564 และมีความจำเป็นต้องขอรับบริการฝนหลวง เพื่อช่วยให้ได้ผลผลิตอย่างเต็มที่ รวมถึงยังคงมีความต้องการน้ำในช่วงต้นเดือนเมษายนของปีนี้ เพื่อให้มีปริมาณน้ำเพียงพอสำหรับการเพาะปลูกแตงโมอินทรีย์ในครั้งถัดไปอีกด้วย ทั้งนี้ กรมฝนหลวงและการบินเกษตร โดยศูนย์ปฏิบัติการฝนหลวงภาคตะวันออกเฉียงเหนือตอนล่าง จังหวัดบุรีรัมย์ จะนำข้อมูลมาวางแผนเร่งทำฝนช่วยเหลือพี่น้องเกษตรกรในพื้นที่ต่อไป